[{"text_idx": "#000002", "text": "Coginio campus ar y barbeciw"}, {"text_idx": "#000004", "text": "Mae gan Gig Eidion Cymru PGI ddyfnder blas mawr ac mae\u2019n hysbys ei fod yn mynd yn dda gyda marchruddygl a mwstard. Ond oeddech chi\u2019n gwybod bod gan gig eidion sawl cymar coginio arall sy\u2019n gallu ychwanegu haenau newydd o flas, a phan gaiff ei goginio mae ganddo flas umami unigryw? Dyma\u2019r blasau sy\u2019n mynd yn wych gyda chig eidion."}, {"text_idx": "#000005", "text": "Heb os nac oni bai, nid oes unrhyw gynhwysyn arall sy\u2019n gweddu i flas cig eidion fel marchruddygl (horseradish). Ers yr 16eg ganrif, rydym ni wedi mwynhau siarprwydd y gwraidd hwn (o jar neu wedi\u2019i ratio\u2019n ffres) gyda\u2019n cinio dydd Sul. Rhowch gynnig ar ein Brechdan Cig Eidion Cymru lwythog gyda mayonnaise radish poeth."}, {"text_idx": "#000006", "text": "Mae Wasabi, cefnder Asiaidd marchruddygl, yn aml yn cael ei ddefnyddio gyda sushi. Mae\u2019n bast gwyrdd sbeislyd sydd a\u0302 brath sur sy\u2019n torri trwy brydau cig eidion bras."}, {"text_idx": "#000007", "text": "P\u2019un a ydych yn ei garu neu ei gasa\u0301u, dyw mwstard byth ymhell o fyrgyr cig eidion blasus ac mae\u2019n hyfryd wedi\u2019i weini a\u0302 chig eidion rhost. Yn dynn ar ei sodlau ar y llwybr sbeislyd mae grawn pupur \u2013 cyfeiliant clasurol i gig eidion. Rhowch gynnig ar Ste\u0302c Cig Eidion Cymru \u201cau poivre\u201d gan Bryan Webb \u2013 clasur go iawn."}, {"text_idx": "#000008", "text": "Mae marinadau yn ffordd wych o ychwanegu blas a thyneru darnau caletach o gig. Olew, halen a chynhwysion asid fel lemwn neu finegr (dewisol) yw hanfodion marina\u0302d. Gallwch ychwanegu blas (a bod yn greadigol!) gyda pherlysiau a sbeisys."}, {"text_idx": "#000009", "text": "Mae coeden anis yn arbennig o flasus gyda chig eidion, mae\u2019n rhoi blas ag arogl cynnil, tebyg i licris iddo, blas sy\u2019n aml yn ganolog i goginio Tsieineaidd. Rhowch gynnig arni eich hun gyda ein cyri rendang Cig Eidion Cymru Indonesaidd blasus."}, {"text_idx": "#000010", "text": "Mae sinsir, garlleg a nionod/winwns hefyd yn wych gyda chig eidion ac yn rhoi dyfnder blas i gyris a phrydau tro-ffrio."}, {"text_idx": "#000011", "text": "Persli yw\u2019r prif berlysieuyn a ddefnyddir mewn chimichurri, saws perlysiau sbeislyd o\u2019r Ariannin sy\u2019n ddelfrydol gyda stecen. Mae nodweddion ffres y perlysieuyn, ynghyd a\u0302 sbeis y tsilis, yn torri drwy fraster y stecen. Dilynwch ein rysa\u0301it ar gyfer stecen Sbawd Frith Cig Eidion Cymru gyda chimichurri i gael gweld drosoch eich hun."}, {"text_idx": "#000012", "text": "Mae teim yn berlysieuyn arall sy\u2019n dod a\u0302\u2019r gorau allan o brydau cig eidion bras, gan ychwanegu haen newydd o flas gyda\u2019i nodweddion lemwn."}, {"text_idx": "#000013", "text": "Mae caws glas hufennog a chryf (fel Roquefort a Stilton) yn cynnig nodweddion sbeislyd ffrwythus sy\u2019n gweddu\u2019n arbennig o dda i flasau cryf ste\u0302c. Rhowch gynnig arni gyda ein Brechdan ste\u0302c chipotle Cig Eidion Cymru gydag afocado wedi\u2019i falu y Migrating Chef."}, {"text_idx": "#000014", "text": "Cydymaith hufennog arall yw llaeth cnau coco, sy\u2019n cael ei ddefnyddio\u2019n bennaf yn Ne-ddwyrain Asia mewn cyri a stiwiau."}, {"text_idx": "#000015", "text": "Mae gwin coch yn bartner gwych ar gyfer darnau o gig eidion a\u0302 blas cryf. Mae gwinoedd cryf (fel Bordeaux) yn gweddu\u2019n ddelfrydol o ran blas, ac mae\u2019r alcohol mewn gwin ynghyd a\u0302 choginio araf yn torri\u2019r proteinau yn y cig i lawr yn ystod y broses goginio, gan ei wneud yn fwy brau. Rhowch gynnig ar ein Asennau byrion Cig Eidion Cymru mewn gwin coch a pherlysiau."}, {"text_idx": "#000016", "text": "Er bod llawer o flasau cyffrous i\u2019w harchwilio gyda chig eidion, allwn ni ddim anwybyddu\u2019r brocoli syml. Mae\u2019r llysieuyn blasus (ac iach!) hwn yr un mor hyfryd gyda chinio dydd Sul ag y mae mewn pryd tro-ffrio. A ble fydden ni heb y cyfuniad perffaith o gig eidion, madarch a theim yn ein Wellington Cig Eidion Cymru?"}, {"text_idx": "#000017", "text": "Mae blas unigryw, arbennig Cig Eidion Cymru PGI yn ganlyniad i\u2019r ffordd y cafodd ei gynhyrchu \u2013 i\u2019r safonau uchaf posibl. Yn aml mae blas y cig eidion yn dibynnu ar yr anifail ei hun \u2013 ei ddeiet a\u2019i frid, sy\u2019n creu blasau cryfach o gig. Edrychwch ar ein tudalen chwilio am rysa\u0301it lle gallwch ddod o hyd i ddigon o ysbrydoliaeth am gynhwysion a chyngor ar goginio gyda darnau amrywiol o gig eidion."}]